
Miként lehet versenyképesebb a vasúti áruszállítás?

Bár mind a hazai, mind a közösségi fejlesztéspolitikai állásfoglalások a vasúti áruszállítást priorizálják, a gyakorlatban azonban a szállítási módokat tekintve jelentős hátrányban van a közúti áruszállítással szemben. Dolgozatunkban egyrészt bemutatjuk, hogy jelenleg miért van versenyhátrányban a vasúti áruszállítás, illetve versenyt nem korlátozó megoldási javaslatokat keresünk a helyzet javítására.
Dolgozatunk központi eleme, hogy a fogyasztói elvárásokból (ár-érték arány, biztonság, eljutási idő, komplex szolgáltatás) kiindulva határozzuk meg a versenyképesség szempontjából fejlesztendő pontokat. Mivel a versenyképességet egy dinamikus modellben szeretnénk elemezni, ezért nem csak az adott két iparágat, de azok legfontosabb kapcsolódó szektorait (energetika, járművek és infrastruktúra) is elemezzük a versenyképesség és szabályozás oldaláról.
Elemzésünk eredményeként megállapítjuk, nemcsak hogy kevésbé versenyképes a vasúti áruszállítás a közúthoz képest, de a vasút beszállítói iparágai sem elég versenyképesek, sőt sem a verseny sem a szabályzás nem ösztönzi őket jelentősebb fejlesztésre.
Dolgozatunk végén tíz fejlesztési javaslatot fogalmazunk meg, melynek segítségével a vasúti áruszállítás (kapcsolódó iparágai segítségével) magasabb szinten lenne képes kielégíteni a fogyasztói igényeket. E javaslatokat a megvalósíthatóság realitása szerint három csoportba osztottuk. Rövidtávon a hatékonyabb menetrend-szerkesztéssel és a használat-arányos útdíj bevezetésében látunk fejlesztési lehetőséget. Középtávon pedig az infrastruktúra átláthatóbb finanszírozásával és szolgáltatásának egyszerűbb árazásával, valamint az áruk nyomon követésének fejlesztésével érhetnénk el javulást.
Dolgozatunkban mind szakirodalmi, mind empirikus szekunder adatokat, valamint három iparági szakértővel készített interjút használunk fel.



